Trokbestuurder sterf in JHB-botsingŉ Vragmotorbestuurder is dood en twee ander mense is in ŉ ernstige toestand ná ‘n botsing Woensdagoggend tussen twee vragmotors en ŉ voertuig op die N3-snelweg in Bedfordview in Johannesburg plaasgevind het. Insp. Kobeli Mokheseng, ŉ woordvoerder van die Ekurhuleni-metropolisie, het gesê die ongeluk het omstreeks 03:10 plaasgevind. “ŉ Wit vragmotor het in die agterkant van ŉ wit-en-blou vragmotor, wat kookolie vanaf Pietermaritzburg vervoer het, ingeploeg. Die impak van die botsing het albei swaarvoertuie van die pad af gedruk, waarna ŉ Opel Corsa-bakkie ook in die botsing betrokke was,” het Mokheseng gesê. Die bestuurder van die wit vragmotor is op slag dood. Die bestuurder van die ander vragmotor het slegs geringe beserings opgedoen, terwyl die twee insittendes van die bakkie in ŉ ernstige toestand na ‘n nabygeleë hospitaal geneem is. Die polisie ondersoek die oorsaak van die ongeluk.